

**H O T Ă R Â R E**

**privind acordarea unui mandat special reprezentantului Judeţului Cluj**

**în Adunarea Generală a Acţionarilor la Clujana S.A, în vederea exercitării drepturilor de acţionar**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 256 din 19.12.2022 privind acordarea unui mandat special reprezentantului Judeţului Cluj în Adunarea Generală a Acţionarilor la Clujana S.A, în vederea exercitării drepturilor de acţionar, propus de Preşedintele Consiliului Judeţean Cluj domnul Alin Tișe, care este însoţit de Referatul de aprobare cu nr. 51.104/19.12.2022; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 51.119/19.12.2022 şi de Avizul cu nr. 51.104 din 21.12.2022 adoptat de Comisia de specialitate nr. 4, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ţinând cont de solicitarea societății Clujana S.A., formulată prin avocat Teodora Criste, înregistrată la Consiliul Județean Cluj cu nr. 51.082/19.12.2022;

Luând în considerare: art. 123 – 140, ale art. 142 -156, ale art. 215 și ale art. 217 - 218 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată;

În conformitate cu prevederile:

* art. 173 alin (2) lit. d) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* Legii privind societăţile nr. 31/1990, republicată, cu modificările şi completările ulterioare;
* Legii privind procedurile de prevenire a insolvenţei şi de insolvenţă nr. 85/2014, cu modificările şi completările ulterioare;
* Ordonanţei de urgenţă a Guvernului nr. 109/2011 privind guvernanţa corporativă a întreprinderilor publice, aprobată prin Legea nr. 111/2016, cu modificările şi completările ulterioare;
* Hotărârii Consiliului Judeţean Cluj nr. 193/2020 privind desemnarea reprezentanților Județului Cluj în adunarea generală a acționarilor la societățile la care acesta este acționar, cu modificările ulterioare;
* Hotărârii Consiliului Județean Cluj nr. 55/2022 privind exercitarea calității de autoritate publică tutelară/acționar pentru consiliul de administrație/administrator al unor întreprinderi publice aflate sub autoritatea Consiliului Județean Cluj;
* Hotărârii Consiliului Județean Cluj nr. 227/2022 privind acordarea unui mandat special reprezentantului Judeţului Cluj în Adunarea Generală a Acţionarilor la Clujana S.A, în vederea exercitării drepturilor de acţionar;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se acordă mandat special doamnei Marchiș Angela Felicia, în calitate de reprezentant al Județului Cluj în Adunarea Generală a Acționarilor la Clujana S.A., pentru:

a) desemnarea în funcția de administrator special a domnului Oancea Călin Marcel, începând cu data Adunării Generale Ordinare a Acţionarilor. Lista cuprinzând informaţii cu privire la numele, localitatea de domiciliu şi calificarea profesională a persoanei propuse pentru funcţia de administrator special se află la dispoziţia acţionarilor, putând fi consultată şi completată de aceştia;

b) aprobarea în favoarea administratorului special a unei remunerații lunare fixe în cuantum de 11.111 lei brut, la nivelul indemnizației din Contractul de mandat nr. 6433/25.09.2020 încheiat cu Clujana SA., indemnizație care va fi suportată din bugetul acționarului majoritar al Clujana SA.-Județul Cluj;

c) aprobarea și semnarea contractului de mandat cu administratorul special conform **anexei** care face parte integrantă din prezenta hotărâre;

d) aprobarea datei de 15.02.2023 ca data de înregistrare conform art. 87 alin. (1) din Legea 24/2017 privind emitenţii de instrumente financiare şi operaţiuni de piaţă;

e) mandatarea doamnei Marchiș Angela Felicia pentru semnarea hotărârii;

f) mandatarea doamnei Marchiș Angela Felicia pentru semnarea contractului de mandat cu administratorul special;

g) mandatarea domnului Iancu Dănuț pentru îndeplinirea formalităţilor privind înregistrarea hotărârii la Registrul Comerţului Cluj și pentru publicarea hotărârii în Monitorul Oficial al României, partea a IV-a.

**Art. 2.** Reprezentantul Judeţului Cluj în Adunarea Generală a Acţionarilor la Clujana S.A. va depune la Consiliul Judeţean Cluj, în termen de cel mult două zile lucrătoare de la data desfăşurării şedinţei A.G.A., copii conforme cu originalul ale hotărârii adoptate şi al proceselului-verbal al şedinţei.

**Art. 3.** Cu punerea în aplicare a prevederilor prezentei hotărâri se încredinţează reprezentantul Judeţului Cluj în A.G.A. la Clujana S.A. și societatea Clujana S.A.

**Art. 4.** Prezenta hotărâre se comunică Direcţiei Generale Buget-Finanţe, Resurse Umane; reprezentantului Judeţului Cluj în A.G.A. la Clujana S.A.; persoanelor nominalizate la art. 1; societăţii Clujana S.A., precum şi Prefectului Judeţului Cluj şi se aduce la cunoştinţă publică prin afişarea la sediul Consiliului Judeţean Cluj şi pe pagina de internet „www.cjcluj.ro”.

 **Contrasemnează:**

 p. **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 245 din 21 decembrie 2022**

*Prezenta hotărâre a fost adoptată cu 33 voturi “pentru” și o ”abținere”, iar un membru al Consiliului județean nu a votat, fiind astfel respectate prevederile legale privind majoritatea de voturi necesară.*